འདིར་ངེད་ཚོས་ཡུལ་མགོ་ལོག་གི་མཁས་དབང་མཛོད་ཚ་ཨ་བུ་དཀར་ལོ་ལགས་ཀྱི་ཐུགས་བཞེད་དང་བསྟུན།སྤྱི་ལོའི་དུས་རབས་བཅུ་གཉིས་པ་དང་དུས་རབས་ཉི་ཤུ་བའི་དཀྱིལ་ཡན་དུ་བྱོན་པའི་བོད་དར་བན་བོན་གྲུབ་མཐའ་རིས་མེད་ཀྱི་སྐྱེས་ཆེན་བརྒྱ་དང་ཉི་ཤུ་རྩ་ལྔ་ལྷག་གིས་གསུང་རྩོམ་ལས།གླིང་རྗེ་གེ་སར་སྐྱེས་བུ་དོན་གྲུབ་མཆོག་བླ་མ་དང་།ཡི་དམ།བསྟན་སྲུང་དགྲ་བླའི་རྣམ་པར་གཟིགས་པའི་རྡོ་རྗེའི་གསུང་གི་བསྙེན་སྒྲུབ་མཆོད་གསོལ་བསྟོད་པ་སོགས་ཀྱི་ཆོས་སྐོར་ལག་ཏུ་རྙེད་ཚད་ཕྱོགས་གཅིག་ཏུ་བསྡུས་ཏེ།གངས་ལྗོངས་དར་རྒྱས་ཀུན་ཕན་རྩིས་སློབ་གླིང་གི་རྩོམ་སྒྲིག་དཔག་བསམ་དགའ་ཚལ་ནས་ཡིག་བསྟར་དང་དཔེ་བསྡུར་བྱས་ཤིང་།འགྲོ་མགོན་བཀའ་བརྒྱུད་པར་དེབ་གཉིས།གསང་ཆེན་སྔ་འགྱུར་བར་དེབ་དྲུགདཔལ་ལྡན་ས་སྐྱ་བ་དང་།རི་བོ་དགེ་ལྡན་པ།རྒྱལ་བ་ཇོ་ནང་བ་གསུམ་ལ་དེབ་གཅིག།གཡུང་དྲུང་བོན་ལ་དེབ་གཅིག་བཅས་ཁྱོན་དེབ་ཕྲེང་བཅུའི་བདག་ཉིད་ཅན་དུ་བསྒྲིགས་པ་དང་།མགོ་ལོག་ཁུལ་མང་ཚོགས་སྒྱུ་རྩལ་ཁང་དང་གླིང་གེ་སར་རིག་གནས་ལ་འབྲེལ་ཡོད་ལས་ཁུངས་ཀྱི་དབུ་ཁྲིད་རྣམ་པས་རྒྱབ་སྐྱོར་རམ་འདེགས་ལ་བརྟེན།མཚོ་སྔོན་མི་རིགས་པར་སྐྲུན་ཁང་ནས་པར་དུ་བསྐྲུན་ཏེ་མི་རིང་བར་རྒྱ་ཆེའི་དོན་གཉེར་མཁན་རྣམ་པའི་སྤྱན་ལམ་དུ་འགྲེམ་ཐུབ་ལ་ཉེ་བས་སེམས་པ་སྤྲོ་བོ་བྱུང་ཡོད་པ་དང་ལྷན།ལས་ཀ་འདི་ལ་དངོས་ཤུགས་བརྒྱུད་གསུམ་ནས་རམ་འདེགས་དང་རྒྱབ་སྐྱོར་མཛད་མྱོང་མཁན་གྱི་གྲོགས་པོ་རྣམ་པ་དང་།གཙོ་བདག་མགོ་ལོག་ཁུལ་འབྲེལ་ཡོད་ལས་ཁུངས་སོ་སོའི་དབུ་ཁྲིད་རྣམ་པར་བཀའ་དྲིན་ཆེ་ཞུ་བ་དང་།གསུང་རྩོམ་མང་ཆེ་བ་དུས་རབས་དང་ས་ཆ་ཡུལ་ལུང་མི་འདྲ་བ་ནས་ཐོན་ཕྱིར་བརྡ་དང་ཐ་སྙད་བཀོལ་སྟངས་མི་འདྲ་བའི་རིགས་དང་།ལྷག་པར་རིག་གནས་གོད་ཆགས་སྐབས་སོགས་སུ་རྙིང་རུལ་དང་ཁ་འཐོར་དུ་ཤོར་རྐྱེན་ཚབས་ཆེ་ཕྱིར་ང་ཚོས་དཔེ་རྙིང་བསྡུ་སྒྲིག་གི་ལས་ཀ་འདིའི་ཐད་ནས་མ་ཐོན་ས་དང་མ་འཇོན་པའི་ཆ་མང་པོ་ཤོར་ཡོད་པ་སྨོས་མེད་ཡིན་པས་རྒྱ་ཆེའི་ལྟ་ཀློག་པ་རྣམ་པར་སྔ་སེ་ནས་དགོངས་དག་ཞུ་བ་དང་།ལེགས་ཚོགས་ཀྱི་ཆ་ཅི་མཆིས་རྒྱལ་བསྟན་སྤྱི་དང་ལྷག་པར་གླིང་རྗེ་མི་ཡི་ཉི་མའི་མཛད་འཕྲིན་སྔར་ལས་ཀྱང་དར་ཞིང་རྒྱས་པའི་རྒྱུ་དང་།དེའི་མཐུ་དཔལ་ལ་བརྟེན་ནས་ཡངས་པའི་རྒྱལ་ཁམས་ཀུན་ལ་ནད་མུག་མཚོན་འཁྲུག་མི་འདོད་པའི་རྐྱེན་ངན་ཞི་ཞིང་འགྲོ་རྣམས་བདེ་སྐྱིད་ཀྱི་དཔལ་ཞི་བ་དམ་པར་སྤྱོད་པའི་རྒྱུར་སྨོན།